

BARANYA MEGYEI KATASZTRÓFAVÉDELMI IGAZGATÓSÁG

MOHÁCSI KATASZTRÓFAVÉDELMI KIRENDELTSÉG

**SEGÉDLET**

az újonnan megválasztott polgármesterek, valamint a Helyi Védelmi Bizottsági elnökök 2020. évi katasztrófavédelmi felkészítésére

**2020. február 5.**

1. **A Katasztrófavédelem, mint hivatásos szerv megalakulásának folyamata, a katasztrófák elleni védekezés rendszere. A Mohácsi Katasztrófavédelmi Kirendeltség, valamint a Mohácsi Hivatásos Tűzoltóparancsnokság szervezeti felépítésének bemutatása, feladatrendszerének ismertetése. A kéményseprő ipari tevékenység kapcsolódása a katasztrófavédelem rendszeréhez. A szabadtéri égetés előírásai.**

**Előzmények:**

2000. január 1-én alakult meg a Katasztrófavédelem a tűzoltóság és a polgári védelem területi, valamint központi szerveinek összevonásával (megyei és országos parancsnokságok).

2012. január 1-ével (a Hivatásos Önkormányzati Tűzoltóságok megszűnésével egyidejűleg) megalakultak a Katasztrófavédelmi Kirendeltségek (országosan: 67), a Hivatásos Tűzoltóparancsnokságok (országosan: 112) és az alárendeltségükben működő Katasztrófavédelmi Őrsök. (Baranyában: 4 kirendeltség, 5 tűzoltóság, 4 őrs).

**A katasztrófák elleni védekezés rendszere:**

* szervezetét és irányítási rendszerét tekintve: helyi, területi, központi.
* feladatrendszerét tekintve: megelőzés-felkészülés, beavatkozás-eseménykezelés, helyreállítás-kárfelszámolás.

**A Mohácsi Katasztrófavédelmi Kirendeltség szervezeti felépítése, feladatrendszere.**

Tűzoltósági, iparbiztonsági, polgári védelmi szakterületek, továbbá hatósági osztály.

**A Mohácsi Hivatásos Tűzoltóparancsnokság, a Véméndi Katasztrófavédelmi Őrs és a Szolgálati csoport (Mohács határátkelőhely) bemutatása.**

**Feladata:** tűzoltás, műszaki mentés, veszélyes áruszállítás ellenőrzés. Három szolgálati csoport, 24/48 órás váltásban.

**A kéményseprő ipari tevékenység kapcsolódása a katasztrófavédelem rendszeréhez.**

A kéményseprő ipari tevékenység 2016. július 1-től tartozik a Katasztrófavédelem feladatkörébe.

2018. január 1-től a családi házban élők a szolgáltatóval előre egyeztetett időpontban kérhetik a kéményseprést, illetve az ellenőrzési munkálatokat.

**Időpont egyeztetésre az alábbi lehetőségek szolgálnak:**

**Telefonon:** 1818-as díjmentesen hívható számon, a 9-1 „kéményseprés” menü, 1-es gomb megnyomása után. +36 (70) 644-2203 normál díjszabású telefonszámon.

**Interneten:** [www.kemenysepres.katasztrofavedelem.hu](http://www.kemenysepres.katasztrofavedelem.hu) honlapon.

**Személyesen:** hétfő 08:00-20:00, kedd, szerda, csütörtök, péntek 08:00-14:00 között a Baranya megyei ügyfélszolgálatnál (7630 Pécs, Engel János Út 1.).

**Szabadtéri égetés előírásai.**

A szabadtéri égetést az Országos Tűzvédelmi Szabályzat (54/2014.(XII.5.) BM rendelet), valamint a helyi Önkormányzati rendelet szabályozza.

1. **A települések veszélyeztetettsége, a katasztrófavédelmi besorolás elvei, a veszély-elhárítási tervezés rendszere, induló védelmi készlet. A közbiztonsági referensek tevékenységének jelentősége a tervezés, felkészülés, beavatkozás és helyreállítás során**

**A települések veszélyeztetettsége, a besorolás elvei:**

* Magyarország települései 1995-ben lettek besorolva először. Polgári védelmi szempontból I.-től IV-ig kategóriába és voltak nem sorolt települések is. Ekkor még figyelembe vették a határtól való távolságot is (30 km-es sávhatár).
* 2012. évben életbelépő jogszabály értelmében (234/2011. Korm. rendelet) valamennyi települést be kellett sorolni I., II., vagy III. katasztrófavédelmi osztályba.
* Elvégeztük a kockázat azonosítást, kockázat becslést és ennek eredményeként (kockázat értékelés) a Mohácsi KvK-hoz tartozó 42 település közül 2 település került I. kategóriába (Bóly, Dunaszekcső), 14 település II. kategóriába 26 település III. kategóriába.

**A sorolás során az alábbi veszélyeztető hatásokat vettük alapul:**

* árvíz, belvíz, helyi vízkár, villámárvíz,
* veszélyes üzem általi veszélyeztetettség,
* földtani mozgások általi veszélyeztetettség (ismert- és felhagyott pincék beszakadásai, partfalomlások, süllyedések, rogyásos suvadás),
* közúti közlekedés veszélyei, forgalmas csomópontok, veszélyes áruk szállítása, téli kockázati helyszínek általi veszélyeztetettség.

**A fentiek alapján a megjelent polgármesterek települései (13 település) az alábbi kategóriákba lettek sorolva:**

**Mohács II. kategória** – árvíz, belvíz, főközlekedési utak forgalma, csomópontok, küszöbérték alatti üzemek (DRV Zrt., MCS Vágóhíd Zrt.),

**Bár II. kategória** – árvíz, helyi vízkár, 56-os számú főközlekedési út általi veszélyeztetettség,

**Homorúd II. kategória** – árvíz, belvíz.

**Szederkény, Máriakéménd II. kategória** – villámárvíz (Karasica, Patkányos vízfolyás), 57-es főközlekedési út és rendkívüli téli időjárás általi veszélyeztetettség (kockázati helyszínek).

**Véménd II. kategória** – ismert- és ismeretlen pincék általi veszélyeztetettség, partfalomlások.

**Kisnyárád, Lippó, Nagynyárád, Sárok, Székelyszabar, Monyoród, Nagybudmér települések III. kategóriába lettek sorolva.**

A sorolások módosítására van jogszabályi lehetőség, **minden év október 31-ig.** Az elmúlt időszakba **Bóly, Pócsa és Lánycsók** települések módosítására tettünk javaslatot.

**A veszély-elhárítási tervezés rendszere, induló védelmi készlet:**

Valamennyi sorolt településnek előírt, hogy Települési Veszély-elhárítási Tervet kell készítenie.

Ezen terveket a település készíti, a KvK ért egyet, a HVB elnöke hagyja jóvá.

Mintatervet biztosítottunk a településeknek.

**A terv mellékletét képezi:**

* a digitális polgári védelmi adatbázis,
* a helyi vízkár-elhárítási terv (VIZIG-nek véleményeznie kell), valamint
* a település részére előírt Külső Védelmi Terv (KVT).

A terveket minden év március 31-ig aktualizálni szükséges (az adattárat pontosítani kell).

**Induló védelmi készlet:** Azon anyagok és eszközök, amely a központi készlet megérkezéséig megfelelő mennyiségben és minőségben biztosítja a védekezést.

Mindenekelőtt a vizek kártételei által veszélyeztetett településeknek javasolt megfelelő mennyiségű védelmi készletet készenlétben tartani.

Ez néhány száz darab (ezer) homokzsákot, lapátot, gumicsizmát, esővédőt, lámpát, fáklyát, deponált homokot (annak ismert beszerzési helyét) jelent.

**A közbiztonsági referensek tevékenységének jelentősége a tervezés, felkészülés, beavatkozás és helyreállítás során:**

**Az I. és II. besorolású településeken** a polgármesternek közbiztonsági referenset kell kijelölni.

Egy referens több településen is végezhet tevékenységet (közös hivatalokban).

**Mohács** – Zólyomi Zoltán, **Újmohács** – Szurcsikné Fábián Gyöngyi,

**Bár** – Diószegi Szabolcs távozása után Papp János, majd Takács Ferenc.

**Szederkény, Máriakéménd** – Ormai József,

**Nagynyárádi Körjegyzőséghez** tartozó települések vonatkozásában – Zimmermann-né Dr. Kovács Anikó,

**Kisnyárád** – Katzenberger Sas Szilvia, őt váltotta Csötönyi Gábor,

**Homorúd** – Pávkovics Hedvig,

**Nagybudmér** – Dr. Kiss Annamária (személye kérdéses a Borjádi Kirendeltség megszűnése miatt),

**Székelyszabar** – Dr. Tamás Dávid (Himesháza).

Törekszünk arra, hogy valamennyi településnek legyen referense.

**Alapképzésben részesülnek**, valamint a veszélyhelyzeti prognózishoz igazítottan **továbbképzésre hívjuk meg őket** (vizek kártételei elleni védekezésre történő felkészülés, rendkívüli téli időjárás, stb.).

**Közbiztonsági referensek feladatai:**

* katasztrófavédelemmel való kapcsolattartás,
* polgármester munkájának ez irányú segítése,
* adatfelmérésben, információtovábbításban való közreműködés,
* bejárások, szemléken való részvétel, vis maior események kezelése,
* felkészítések, gyakorlatok előkészítése, részvétel azokon,
* HVB Katasztrófavédelmi Munkacsoportok munkájában való részvétel, stb.

1. **A polgármesterek katasztrófavédelmi (polgári védelmi) feladatai, hatósági jogkörei. A lakosság tájékoztatásának és riasztásának szabályai, lakosságvédelmi ismeretek**

A polgármester katasztrófavédelmi feladatai, többek között (2011. évi CXXVIII. törvény, 1995. évi LVII. törvény, 234/2011. Korm. rendelet):

* felelős a veszély-elhárítási tervek elkészítéséért,
* felelős a polgári védelmi szervezetek megalakításáért,
* irányítja a védekezésre való felkészülést, biztosítja a védekezés feltételeit,
* gyakorolja a polgári védelmi hatósági jogkört,
* gondoskodik a lakosság tájékoztatásáról, riasztásáról,
* részt vesz a katasztrófavédelem által szervezett felkészítéseken,
* irányítja a településen a védekezést (katasztrófavédelem iránymutatásával),
* elrendeli a szükséges védelmi intézkedéseket,
* polgári védelmi szolgálatra kötelezi a kötelezetteket (állampolgárokat),
* szervezi és irányítja a lakosság ellátását,
* elrendeli a polgári védelmi szervezetek alkalmazását,

A Kormány által kihirdetett **veszélyhelyzet esetén** a polgármestertől átveszi a védekezés irányítását a Katasztrófavédelem területi szervének vezetője által **kijelölt hivatásos állományú személy.**

**A polgármester hatósági jogkörei:**

A polgármester katasztrófavédelmi ügyekben gyakorolja az **elsőfokú polgári védelmi hatósági jogkört** (amit jogszabály nem utal más szerv hatáskörébe).

**Határozattal:**

* **elrendelheti** a polgári védelmi kötelezettségen alapuló települési- és munkahelyi **polgári védelmi szervezetek megalakítását**,
* polgári védelmi kötelezettség alatt álló **állampolgárt** polgári védelmi **szervezetbe oszthatja be** és polgári védelmi **szolgálatra kötelezheti,**
* **elrendelheti** a településen az azonnali beavatkozást igénylő **mentési munkálataira történő beosztást,**
* **kijelölheti** a katasztrófavédelmi célú **gazdasági és anyagi szolgáltatásokat és elrendelheti azok igénybevételét.**

**A lakosság tájékoztatásának és riasztásának szabályai:**

A település veszélyeztetettsége esetén **a katasztrófariasztás elrendeléséért a polgármester felelős** – a megyei védelmi bizottság elnöke utólagos tájékoztatásával – **a hivatásos katasztrófavédelmi szerv helyi szerve útján.**

Ezen túlmenően **a lakosság veszélyhelyzeti tájékoztatásáért is a polgármester felel** (amennyiben jogszabály másként nem rendelkezik).

A veszélyhelyzeti tájékoztatásnak tartalmaznia kell:

* a bekövetkezett eseményt (mi történt),
* a védekezéssel kapcsolatos ismereteket,
* magatartási szabályokat,
* a lakosságvédelmi intézkedéseket, elrendelt korlátozásokat,
* a helyreállítással kapcsolatos tudnivalókat.

A riasztási feladatok végrehajtása érdekében a polgármester gondoskodik a lakossági riasztó-tájékoztató végpont működtetéséről, üzemképességéről, folyamatos karbantartásáról.

A meglévő, 1960-as, 70-es években telepített lakossági riasztóeszközök műszaki állapota, alkalmazhatósága kérdéseket von maga után.

Javasolt, új, élőszavas közlemény beolvasására is alkalmas riasztó-tájékoztató végpont telepítése (pl. Mohács).

**Lakosságvédelmi ismeretek:**

A lakosság védelmének lehetőségei:

* helyi védelem (elzárkózás),
* távolságvédelem (kitelepítés, kimenekítés, befogadás, visszatelepítés).

**A lakosság kitelepítését elrendelheti:**

* **veszélyhelyzetben a polgármester,** valamint a katasztrófavédelem területi szerv vezetője által kijelölt személy, **aki** már **átvette a polgármestertől a védekezés irányítását.**
* halasztást nem tűrő esetben a **polgármester,**
* a **Megyei Védelmi Bizottság elnöke** (Kormánymegbízott).

**A visszatelepítés** elrendelésére egyedül a **Megyei Védelmi Bizottság elnöke jogosult.**

1. **A polgári védelmi szervezetek, önkéntes települési- és járási mentőcsoportok megalakításának, felkészítésének, gyakoroltatásának helyzete, alkalmazásuk lehetőségei**

**Köteles polgári védelmi szervezetek:**

A vonatkozó jogszabály értelmében (2011. évi CXXVIII. törvény) valamennyi településen polgári védelmi szervezetet kell létrehozni.

Ezen szervezetek létszámát a település:

* veszélyeztetettsége, valamint
* a lakosság lélekszáma határozza meg.

**Településeinken** 6, 10, 20, 25, 50, és 300 fős szervezetek kerültek megalakításra, **mindösszesen 980 fő személy került beosztásra.**

Ezek a szervezetek nagy része 2013-ban kerültek megalakításra, felkészítésre.

Továbbképzésük során messzemenőleg figyelembe vesszük a munkahelyi lehetőségeket.

**Önkéntes települési- és járási mentőcsoportok:**

Kirendeltségünk vonatkozásában **2 járási** (MERSA, KARASICA) és **18 települési** önkéntes mentőcsoport került megalakításra **325 fővel.**

A települési mentőcsoportok az I. és II. besorolású településeken lettek létrehozva, legfőképp a vizek kártételei elleni védekezésre.

Ezen mentőcsoportokba beosztott tagok nagy része megkapta az előírt felkészítést.

2014. évben a 2 járási mentőcsoport megszerezte a nemzeti minősítést, majd 2019-ben Palkonyai Katasztrófavédelmi Együttműködési Gyakorlat keretében újra lettek minősítve.

A települési mentőcsoportok minősítését 2015. évben hajtottuk végre Drávaszabolcson, újraminősítésük az idei év feladata kell, hogy legyen.

A legaktívabb szervezeteket (Szederkény, Bóly, Majs, Bár, Lánycsók) szinte valamennyi katasztrófavédelmi gyakorlatunkba bevonjuk (pl. szirénabontás, KVT gyakorlat, stb.).

A települési mentőcsoportok alkalmazását a polgármester, a járásiakét az MVB elnöke (Kormánymegbízott) rendelheti el.

**2019. évbe kétszer lettek alkalmazva:**

* június 21.-23. között a Karasica mentén (figyelőszolgálat, védekezés), valamint
* a budapesti hajóbalesetben eltűnt személyek keresésére szervezett figyelőszolgálat során.

1. **A vis maior eljárással kapcsolatos ismeretek, gyakorlati tapasztalatok**

A 9/2011. (II. 15.) Korm. rendelet szabályozza a vis maior támogatás igénylésének, felhasználásának, ellenőrzésének és elszámolásának szabályait.

**A helyi önkormányzatoknak lehetőségük van:**

* szükségessé váló **védekezés** kiadásainak részbeni vagy teljes támogatására,
* önkormányzati tulajdonú, kötelező feladatot ellátó épületben, építményben, partfalban keletkezett károk **helyreállításának** részbeni támogatására.

**Feltétel, hogy előre nem látható** természeti vagy más eredetű erők által következett be az esemény.

**Katasztrófavédelmi szúnyoggyérítésre** is jár a támogatás.

**Feltétele:**

* igazolt 50 csípés/óra személyenként,
* a Kormány a térségre kihirdette a veszélyhelyzetet és a településen igazolt ár- és/vagy belvíz elleni védekezés volt.

**A vis maior támogatás további feltételei:**

* Védekezés során elrendelésre került a II. fokú védekezési készültség.
* Vezetett védekezési napló megléte, fényképes dokumentációk.
* Utak, hidak, komp- és révátkelőhelyek esetében akkor vehető igénybe, ha a károsodása helyi közlekedés biztonságát veszélyezteti,
* Téli védekezés esetén, ha az OMSZ kiadta a legmagasabb riasztási fokozatot (hófúvásra).

**Támogatás csak az eredeti állapot visszaállítására** terjedhet ki, **kivéve** pince-, partfal és földcsuszamlás esetén.

Abban az esetben, ha a települést olyan súlyos természeti kár érte, melynek következtében a lakóépületek jelentős része életveszélyessé vagy helyre nem állíthatóvá vált, a támogatás kivételesen a lakosság egyszeri, rendkívüli szociális támogatására is kiterjedhet.

**Határidők:**

* Bejelentés: **7 napon** belül (Önkormányzat – ebr 42 rendszeren),
* Előzetes helyszíni szemle: **30 napon** belül (Államkincstár által összehívott bizottság),
* Pályázatbenyújtás: bejelentéstől számított **40 nap** (Önkormányzat – Államkincstárnak),
* Védekezés leigazolás: **7 napon** belül (Katasztrófavédelem),
* Előleg iránti kérelem: **3 napon** belül (Katasztrófavédelem – további károk megelőzésére szolgál),
* Utólagos helyszíni szemle: 30 napon belül (Államkincstár által összehívott bizottság).

**Tapasztalatok:**

* Térségünk vonatkozásában **legjellemzőbb az ismeretlen pincék beszakadása, partfal- és támfalomlások.** Ez esetben a BM Pince- és partfal Veszély-elhárítási Bizottság is megtekinti az eseményt.
* 2019. december 31-ig a **Kormányhivatal Koordinációs Főosztálya koordinálta** az ellenőrzéseket.
* 2020. január 1-től az új eseteket már az **Államkincstár koordinálja**.
* Bizottság tagjai: Államkincstár és Katasztrófavédelem képviselői.
* A **Bizottság munkájában** szükség esetén részt vesz: **az építésügyi hatóság, vízügyi igazgatóság, a közlekedésért felelős miniszter képviselője, örökségvédelmi hivatal.**
* Az önkormányzatok ismerik a vis maior eljárás rendjét, **bejelentés elmulasztása miatt nem történt jogvesztés.**
* Csupán néhány esetben volt szükség **elutasítani (nem támogatni)** az önkormányzati szándékot (nem kötelező önkormányzati feladatot ellátó épületsérülés, nem történt káresemény, karbantartás hiánya).
* Pincebeszakadás esetén a Bizottság felhívja az önkormányzat figyelmét, hogy készítsen, helyileg **jól beazonosítható fényképfelvételeket** – a helyszín és a feltárás mértékének hitelt érdemlő bizonyítására – a feltárási és helyreállítási munkafolyamatokról, melyet csatolni szükséges a támogatási összeg lehívása során a szakértői vélemény alapján engedélyezett műszaki tartalmak igazolására.

**Vis maior esetek számokban:**

2013. évre visszanyúlóan évi **40-50 vis maior eseményben** vettünk részt (előzetes, utóellenőrzések, védekezésleigazolás, előlegkérelem), **2019. évben** ez a szám mindösszesen **26 db.**

**Új vis maior bejelentés** (előzetes helyszíni szemle) **évente 20 és 30 esemény** között szokott lenni évente, viszont **2019. évben** ennek a töredéke**, 7 eset volt.**

**Kérés:** Ha ilyen esemény következik be, akkor kérjük, hogy egy telefonhívással erről szíveskedjenek tájékoztatni.

**Kirendeltségünk látja az ebr42 rendszert és meggyőződünk,** hogy a bejelentés valós-e, illetve az önkormányzat saját hatáskörében intézkedett-e az esetleges balesetek megelőzésére (figyelemfelhívó szalaggal történő elkerítés, táblák kihelyezése, útszakasz lezárása, kárhelyszín megvilágítása, stb.).